ໃນຕອນເຊົ້າຂອງວັນທີ 25 ສິງຫາ 2021 ນີ້. ຢູ່ທີຫ້ອງປະຊຸມໃຫຍ່ ຫອ້ງວ່າການແຂວງຊຽງຂວາງ, ທ່ານ ຄຳຫຼ້າ ດວງພະສຸກ ຄະນະທີ່ປຶກສາວຽກງານຊົນເຜົ່າ ສູນກາງແນວລາວສ້າງຊາດ, ປະທານບໍລິສັດດວງພະສຸກ ກໍ່ສ້າງສ້ອມແປງຂົວ-ທາງ ເຄຫາສະຖານ ແລະ ຊົນລະປະທານ ຈຳກັດຜູ້ດຽວ ພົບປະ ແລະ ເຮັດວຽກກັບ ແນວລາວສ້າງຊາດ ແຂວງ, ອົງການຈັດຕັ້ງມະຫາຊົນແຂວງ ແລະ ແນວລາວສ້າງຊາດບັນດາເມືອງໃນທົ່ວແຂວງ ໂດຍການຕ້ອນຮັບ ແລະເປັນປະທານຂອງ ທ່ານ ນາງ ບົວສີ ນາຖາວົງ ຄະນະປະຈຳພັກແຂວງ ປະທານແນວລາວສ້າງຊາດ ແຂວງຊຽງຂວາງ, ບັນດາກຳມະການພັກແຂວງ, ປະທານ-ຮອງປະທານ, ອົງການຈັດຕັ້ງມະຫາຊົນ ຕະຫຼອດຮອດພະນັກງານລັດຖະກອນບັນດາອົງການຈັດຕັ້ງມະຫາຊົນເຂົ້າຮ່ວມ.
ໃນພິທີ, ທ່ານ ນາງ ບົວສີ ນາຖາວົງ ລາຍງານສະພາບການເຄື່ອນໄຫວວຽກງານແນວລາວສ້າງຊາດ ແລະ ວຽກງານບັນດາອົງການຈັດຕັ້ງມະຫາຊົນ ໃນໄລຍະ 6 ເດືອນຕົ້ນປີ 2021 ຜ່ານມາ ໂດຍຫຍໍ້, ທ່ານໃຫ້ຮູ້ວ່າແນວລາວສ້າງຊາດ ແລະ ອົງການຈັດຕັ້ງຊົນແຕ່ລະຂັ້ນ ໄດ້ເອົາໃຈໃສ່ຈັດຕັ້ງເຜີຍແຜ່ແນວທາງນະໂຍບາຍ, ມະຕິຕ່າງໆຂອງພັກ ແລະ ລະບຽບກົດໝາຍຂອງລັດ ໃຫ້ພະນັກງານ-ລັດຖະກອນ, ຜູ້ຊົງຄຸນວຸດທິ ແລະ ປະຊາຊົນບັນດາເຜົ່າ ຢູ່ແຕ່ລະຮາກຖານທ້ອງຖີ່ນ, ປະຕິບັດສິດ-ໜ້າທີ່ ຕາມພາລະບົດບາດ, ສຶກສາອົບຮົມເຕົ້າໂຮມຄວາມສາມັກຄີປອງດອງ ຂອງປະຊາຊົນລາວບັນດາເຜົ່າ, ບັນດາຊັ້ນຄົນ, ສາສະໜາ ແລະ ເພດ-ໄວ. ໄດ້ເອົາໃຈໃສ່ຕິດຕາມ, ຊຸກຍູ້ຂະບວນການສ້າງຄອບຄົວ ແລະ ບ້ານສາມັກຄີປອງດອງເປັນປົກກະຕິ. 6 ເດືອນຕົ້ນປີຜ່ານມາສາມາດປະກາດບ້ານສາມັກຄີປອງດອງໄດ້ທັງໝົດ 14 ບ້ານ, ສ້າງຄອບຄົວສາມັກຄີປອງດອງໄດ້ທັງໝົດ 2658 ຄອບຄົວ.
ຈາກນັ້ນ ຄະນະທີ່ປຶກສາວຽກງານສູນກາງແນວລາວສ້າງຊາດ ໄດ້ມີຄຳຄິດຄຳເຫັນໂອລົມພໍ່ພະນັກງານ ແນວລາວສ້າງຊາດແຂວງ, ເມືອງ ແລະ ອົງການຈັດມະຫາຊົນຂອງແຂວງ ທ່ານກ່າວວ່າ: ແນວລາວສ້າງຊາດ ແລະ ອົງການຈັດຕັ້ງມະຫາຊົນແຕ່ລະຂັ້ນ ແມ່ນມີມູນເຊື້ອອັນສະຫງ່າລາສີ ແຫ່ງການປະຕິວັດປົດປ່ອຍຊາດໃນສະໄໝຕໍ່ສູ້ກູ້ຊາດ, ມີບົດບາດເປັນເສນາທິການໃຫ້ພັກ ໃນການປົກປັກຮັກສາ ແລະ ສ້າງສາປະເທດຊາດ, ຈົ່ງພ້ອມກັນ ເສີມຂະຫຍາຍ, ຍົກສູງບົດບາດຂອງໃຜລາວ ປະສານສົມທົບກັບບັນດານັກທຸລະກິດ ເພື່ອຊອກຫາຊ່ອງທາງດຶງດູດທຶນຮອນ, ໂຄງການຕ່າງໆທີ່ກ່ຽວຂ້ອງກັບໜ້າວຽກ ແລະນຳມາພັດທະນາສຸມໃສ່ວຽກງານ, ພ້ອມກັນສ້າງຄວາມເຂັ້ມແຂງດ້ວຍຕົນເອງໂດຍ ການສ້າງເສດຖະກິດ ຫັນການຜະລິດໃຫ້ກາຍເປັນສິນຄ້າ. ພ້ອມນັ້ນໃນພິທີຫຼາຍທ່ານກໍ່ໄດ້ພ້ອມກັນປະກອບຄຳຄິດເຫັນ ເພື່ອເຮັດໃຫ້ການຈັດຕັ້ງປະຕິບັດວຽກງານແນວລາວສ້າງຊາດ, ວຽກງານແຕ່ລະອົງການ ມີຄວາມພົ້ນເດັ່ນ ຍົກສູງບົດບາດ, ຄວາມສຳຄັນຂອງແນວລາວສ້າງຊາດ ແລະອົງການຕ່າງໆ ໃຫ້ສັງຄົມໄດ້ຮັບຮູ້ ແລະ ເຂົ້າໃຈຢ່າງເລິກເຊິ່ງ.
ໂອກາດດັ່ງກ່າວນີ້ ຄະນະທີ່ປຶກສາວຽກງານຊົນເຜົ່າ ສູນກາງແນວລາວສ້າງຊາດ ພ້ອມດ້ວຍຄະນະ ໄດ້ມອບຄອມພີວເຕີຕັ້ງໂຕະຈຳນວນ 9 ຊຸດ ພ້ອມດ້ວຍພິ່ນເຕີ່ສີ ລວມມູນຄ່າ 70 ລ້ານກ່ວາກີບ, ກ່າວມອບໂດຍທ່ານ ຄຳຫຼ້າ ດວງພະສຸກ ແລະ ກ່າວຮັບໂດຍທ່ານນາງ ບົວສີ ນາຖາວົງ, ໂດຍຊ້ອງໜ້າ ທ່ານ ໜໍບີຫາ ຕົ່ງປາວ ຮອງເລຂາພັກແຂວງ ຜູ້ຊີ້ນຳວຽກງານການເມືອງແນວຄິດ ພ້ອມດ້ວຍຜູ້ແທນກອງປະຊຸມ, ຄອມພີວເຕີຈຳນວນດັ່ງກ່າວແມ່ນມອບໃຫ້ເມືອງ7ເມືອງ ເມືອງລະຊຸດ, ບ້ານແຮກສ່ຽວຂອງແນວລາວສ້າງຊາດແຂວງ 1 ຊຸດ ແລະ ແນວລາວສ້າງຊາດແຂວງ 1 ຊຸດ ເພື່ອນຳໃຊ້ເຂົ້າໃນການປະຕິບັດວຽກງານໃຫ້ທັນສະໄໝ ແລະ ວ່ອງໄວຂື້ນ.